Illum il-Kunsill approva approċċ ġenerali dwar l-abbozz ta' direttiva dwar ir-reżiljenza ta' entitajiet kritiċi. Dan l-abbozz ta' strument għandu l-għan li jnaqqas il-vulnerabbiltajiet u jsaħħaħ ir-reżiljenza ta' entitajiet kritiċi. Dawn l-entitajiet, li huma infrastrutturi fiżiċi, jipprovdu servizzi essenzjali li fuqhom jiddependu ċ-ċittadini tal-UE għall-għajxien tagħhom kif ukoll is-suq intern biex jiffunzjona tajjeb. L-approvazzjoni tal-approċċ ġenerali tal-Kunsill tippermetti lill-presidenza tniedi diskussjonijiet mal-Parlament Ewropew bil-ħsieb li jintlaħaq ftehim dwar test finali. Għadd ta' kriżijiet f'dawn l-aħħar snin, fosthom attakki terroristiċi, il-COVID-19 u avvenimenti estremi tat-temp, ittestjaw kemm kienu mħejjija s-sistemi u l-infrastruttura tagħna. Urewna li għad fadal x'nistgħu nagħmlu biex flimkien inkunu mħejjija għall-kriżijiet tal-futur, huma liema huma. Il-qbil tal-lum fil-Kunsill jipprovdi bażi solida biex dan jinkiseb. It-tisħiħ tar-reżiljenza tal-Ewropa kien il-prijorità ewlenija tal-Presidenza Slovena tal-Kunsill. Aleš Hojs, Ministru għall-Intern tas-Slovenja Il-mandat għal negozjati tal-Kunsill ikopri entitajiet f'disa' setturi: l-enerġija, it-trasport, is-settur bankarju, l-infrastrutturi tas-swieq finanzjarji, is-saħħa, l-ilma tax-xorb, l-ilma mormi, l-infrastruttura diġitali, u l-ispazju. Dawn l-entitajiet jeħtieġ li jkunu kapaċi jipprevjenu diżastri naturali, terroriżmu jew emerġenzi tas-saħħa bħall-COVID-19, jipproteġu kontrihom, jirrispondu għalihom, jirreżistuhom u jirkupraw minnhom. L-istati membri ser ikollhom bżonn strateġija biex itejbu r-reżiljenza ta' entitajiet kritiċi, iwettqu valutazzjoni tar-riskju mill-inqas kull 4 snin u jidentifikaw l-entitajiet kritiċi li jipprovdu servizzi essenzjali. L-entitajiet kritiċi ser ikollhom jidentifikaw ir-riskji rilevanti li jistgħu jfixklu b'mod sinifikanti l-forniment ta' servizzi essenzjali, jieħdu miżuri xierqa biex jiżguraw ir-reżiljenza tagħhom u jinnotifikaw l-inċidenti ta' tfixkil lill-awtoritajiet kompetenti. Il-proposta għal direttiva tistabbilixxi wkoll regoli għall-identifikazzjoni ta' entitajiet kritiċi ta' sinifikat partikolari Ewropew. Entità kritika titqies ta' sinifikat partikolari Ewropew meta tipprovdi servizz essenzjali lil terz tal-istati membri jew f'aktar minn terz minnhom. F'dawn il-każijiet, il-Kummissjoni tista' tintalab torganizza missjoni konsultattiva biex tivvaluta l-miżuri li l-entità kkonċernata tkun adottat biex twettaq l-obbligi tagħha. Flimkien mad-direttiva proposta dwar l-entitajiet kritiċi, il-Kummissjoni ppreżentat ukoll proposta għal direttiva dwar miżuri għal livell għoli komuni ta' ċibersigurtà madwar l-UE (NIS2), li għandha l-għan li twieġeb għall-istess tħassib għad-dimensjoni ċibernetika. Matul id-diskussjonijiet dwar il-proposta tal-entitajiet kritiċi, l-istati membri enfasizzaw il-ħtieġa għal allinjament bejn it-tnejn. Biex jinkiseb dan, l-approċċ ġenerali adottat illum jallinja l-kamp ta' applikazzjoni tagħhom billi jiżgura li s-setturi kollha inklużi fl-abbozz ta' direttiva dwar ir-reżiljenza ta' entitajiet kritiċi jkunu minn tal-anqas preżenti wkoll fl-NIS2, li tinkludi wkoll aktar setturi. Informazzjoni ġenerali Il-Kummissjoni Ewropea ppreżentat proposta għal direttiva dwar ir-reżiljenza ta' entitajiet kritiċi f'Diċembru 2020. Hekk kif tiġi adottata, id-direttiva proposta tissostitwixxi d-direttiva attwali dwar l-identifikazzjoni u d-deżinjazzjoni tal-Infrastruttura Kritika Ewropea, adottata fl-2008. Evalwazzjoni tal-2019 ta' dik id-direttiva enfasizzat il-ħtieġa li r-regoli eżistenti jiġu aġġornati u msaħħa aktar fid-dawl tal-isfidi l-ġodda li qed tiffaċċja l-UE, bħalma huma ż-żieda tal-ekonomija diġitali, l-impatti dejjem jikbru tat-tibdil fil-klima, u t-theddid terroristiku. Il-pandemija attwali tal-COVID-19 uriet b'mod partikolari kemm l-infrastrutturi kritiċi u s-soċjetajiet jistgħu jkunu esposti għal pandemija u l-livell għoli ta' interdipendenza li jeżisti fost l-istati membri tal-UE kif ukoll globalment. Proposta għal direttiva dwar ir-reżiljenza tal-entitajiet kritiċi (approċċ ġenerali) Kif l-UE tirrispondi għall-kriżijiet u tiżviluppa r-reżiljenza (informazzjoni ġenerali) Ara l-paġna tal-laqgħa